text: Snefygning fortsætter lidt endnu 
  03 marts 2018 kl. 21.29
  Syd- og sønderjyderne kan se frem til en forholdsvis tør søndag, men med risiko for snefygning sydpå.
  Sne, minusgrader og glatte veje. 
  Siden tirsdag har store dele af Syd- og Sønderjylland været hårdt ramt af den sibiriske kulde. Men de sidste par dage har vejret været forholdsvist tørt, og det bliver det også i morgen med vekslende skydække. 
  Men sydpå er der stadig risiko for snefygning, oplyser DMI. 
  Søndag kan man i vores område forvente temperaturer mellem frysepunktet og tre graders frost. Men selvom det er koldt, vil solen alligevel være at se i perioder. 
  Befinder man sig ved kysterne, kan man opleve en stedvis hård vind fra øst og sydøst. Inde i landet vil der være en let til frisk vind.
  